
Татарстан Республикасы Премьер-министры Алексей Песошин бүген ТР Икътисад министрлыгы коллективына яңа җитәкчене - Фәрит Габделганиевны тәкъдим итте.

Искә төшерәбез, 2014 елдан ТР икътисад министры вазифасын биләгән Артём Здунов Дагыстан Республикасы Премьер-министры итеп билгеләнде.

ТР Премьер-министры билгеләгәнчә, Артём Здунов җитәкчелегендә Татарстан Икътисад министрлыгы тарафыннан республика социаль-икътисади үсешенең мөһим юнәлеше гамәлгә ашырылган. Бу кече һәм урта эшкуарлыкны үстерү программасы, эшкуарлыкка ярдәм итүче инфраструктура объектларын булдыру һәм үстерү.

“Шәхсән сезнең профессиональ сыйфатларыгыз ярдәмендә федераль үзәк белән конструктив мөнәсәбәтләр урнаштырылды. Республика бу вакыт эчендә шактый күләмдә ташламалар һәм акча алды, бу безнең икътисади потенциалны үстерергә мөмкинлек бирде. Аерым алганда, бүген республиканың ТТП (ВРП) 2 трлн. сумнан артык”, - диде Алексей Песошин.

Алексей Песошин шулай ук билгеләгәнчә, ТР икътисад министры итеп, элек ТР экология һәм табигый ресурслар министры вазифасын биләгән, Фәрит Габделганиев билгеләнде. “Ышанам, Фәрит Габделганиевның белеме һәм тәҗрибәсе киләчәктәге уңышлы һәм максатчан юнәлештәге профессиональ эшчәнлегендә ярдәм итәр. Бары тик уртак килешеп эшләү генә перспективалы проектлар һәм программаларны гамәлгә ашырырга мөмкинлек бирәчәк”, - дип йомгаклады ТР Премьер-министры.
Алексей Песошин ТР Икътисад министрлыгы коллективына яңа җитәкчене тәкъдим итте